Source: https://ispis.sk/judikatura/KSKE/6S230/2012
Timestamp: 2020-04-08 14:21:11+00:00
Document Index: 7706969

Matched Legal Cases: ['§ 250', '§ 246', '§ 105', '§ 246', '§ 11', '§ 247', '§ 246', '§ 246', '§ 85', '§ 3', '§ 250', 'súd ', 'súd ', '§ 105', '§ 246', 'súd ', '§ 11', '§ 246', '§ 247', '§ 246', 'súd ', '§ 85', '§ 246', '§ 3', 'súd ', '§ 250', 'súd ', 'súd ']

KSKE 6 S 230/2012 - iSpis
iSpis Judikatúra – KSKE 6 S 230/2012
KS v Košiciach, dátum 11.09.2012, sp.zn. KSKE 6 S 230/2012
§ 250d ods. 2 OSP § 246a ods. 1 OSP
§ 105 ods. 1 OSP § 246c ods. 1 OSP § 11 ods. 1 OSP § 247 OSP § 246 ods. 1 OSP § 246a ods. 1 OSP § 85 ods. 2 OSP § 3 ods. 2 zákona č. 371/2004 § 250d ods. 2 OSP
Súd: Krajský súd Košice Spisová značka: 6S/230/2012 Identifikačné číslo súdneho spisu: 7012200957 Dátum vydania rozhodnutia: 12. 09. 2012 Meno a priezvisko sudcu, VSÚ: JUDr. Pavol Naď ECLI: ECLI:SK:KSKE:2012:7012200957.1
Uznesenie Krajský súd v Košiciach v právnej veci žalobcu: Poľnohospodárske družstvo M. - D., D. D.K. Y. A.. XXX, XXX XX M., IČO: 00 191 621, právne zastúpeného: JUDr. Eva Skačániová, advokátka, so sídlom Korzo Bélu Bartóka 789/3, 929 01 Dunajská Streda, proti žalovanému: Národný inšpektorát práce, so sídlom Masarykova 10, 040 01 Košice, v konaní o preskúmanie zákonnosti rozhodnutia žalovaného č. S/2012/01784-2.1, O-117/2012 zo dňa 20.6.2012, takto
P o s t u p u j e vec Krajskému súdu v Trnave ako súdu miestne príslušnému na konanie.
Žalobou zo dňa 6.8.2012, doručenou tunajšiemu súdu dňa 10.8.2012, sa žalobca domáha preskúmania zákonnosti rozhodnutia žalovaného č. S/2012/01784-2.1, O-117/2012 zo dňa 20.6.2012 vo veci uloženia pokuty vo výške 33.000 Eur za porušenie povinností vyplývajúcich zo zákona č. 125/2006 Z. z. o inšpekcii práce.
Podľa § 105 ods. 1 tretia veta O.s.p. použitého v spojení s § 246c ods. 1 prvá veta O.s.p. súd skúma miestnu príslušnosť prv, než začne konať o veci samej.
Podľa § 11 ods. 1 O.s.p. v spojení s § 246c ods. 1 prvá veta O.s.p. konanie sa uskutočňuje na tom súde, ktorý je vecne a miestne príslušný. Príslušnosť sa určuje podľa okolností, ktoré tu sú v čase začatia konania a trvá až do jeho skončenia.
Z obsahu podanej žaloby je zrejmé, že predmetom konania je preskúmanie zákonnosti rozhodnutia a postupu správneho orgánu podľa II. hlavy piatej časti O.s.p. (§ 247 a nasl. O.s.p.) .
Podľa § 246a ods. 1 poslednej vety O.s.p. ak ide o rozhodnutie orgánu s pôsobnosťou pre celé územie Slovenskej republiky, okrem ústredných orgánov štátnej správy, miestne príslušným je krajský súd, v ktorého obvode je všeobecný súd navrhovateľa.
Podľa § 85 ods. 2 O.s.p. použitého v spojení s § 246c ods. 1 prvá veta O.s.p. všeobecným súdom právnickej osoby je súd, v obvode ktorého má právnická osoba sídlo.
Podľa § 3 ods. 2 zákona č. 371/2004 Z. z. o sídlach a obvodoch súdov Slovenskej republiky v platnom znení, sídlom Krajského súdu v Trnave je mesto Trnava; do jeho obvodu patrí aj obvod Okresného súdu Dunajská Streda (písm. b) cit. zákona) .
Na konanie v tejto veci je vecne príslušný krajský súd. Keďže žalovaný - Národný inšpektorát práce je orgánom s pôsobnosťou pre celé územie Slovenskej republiky, miestna príslušnosť sa v tomto prípade určuje podľa všeobecného súdu žalobcu. Žalobca má sídlo v Okoči - Hlavná ul. 716, okres Dunajská Streda, t. j. v obvode Okresného súdu Dunajská Streda, ktorý je jeho všeobecným súdom a tento sa nachádza v obvode Krajského súdu v Trnave. Preto na konanie v tejto veci je miestne príslušným Krajský súd v Trnave.
V zmysle § 250d ods. 2 O.s.p. ak predseda senátu zistí, že súd nie je vecne alebo miestne príslušný, postúpi vec uznesením príslušnému súdu.
Na základe vyššie uvedených skutočností a v súlade s cit. zákonnými ustanoveniami, keďže tunajší súd nie je miestne príslušný na konanie, rozhodol predseda senátu o postúpení veci miestne príslušnému Krajskému súdu v Trnave.